روسیا میللی مدافعه‌یه نظارت مرکزی‌نین رهبری، ژنرال میخایل میزینتسو تورکیه-نین تشببوسو ایله آوریلین 4-و سحر ساعات‌لاریندا ماریوپل-‌دان دینج ساکین‌لرین خلاص ائدیلمه‌سی اوچون اینسانی دهلیزی یئنی‌دن آچا‌جاق‌لارینی بیلدیریب.
میزینتسو اوکراینا‌داکی اینسانی یاردیم دهلیزلری و مولکی شخص‌لرین تخلیه‌‌سی ایله باغلی آچیقلاما‌لار وئریب.
روسیانین موناقیشه زونالاریندان‌ مولکی و اجنبی وطنداش‌لارین تخلیه‌سی ایله باغلی سیستم‌لی و کووردیناسیولو ایش آپاردیغینی بیلدیرن میزینتسو هر گون مسکوا واختی ایله ساعات 10:00-دان اعتباراً خارکوو و ماریوپل ایستیقامت‌لرینده اینسانی یاردیم دهلیزلری آچدیق‌لارینی بیلدیریب.
اوکراینا طرفی‌نین گون عرضینده زاپوروژیه و دونتسک ایستیقامت‌لرینده 7 دهلیز آچدیغینی، لاکین بو دهلیزلرین هئچ بیری‌نین روسیا طرفینده اولمادیغینی بیلدیرن میزینتسو روسیا طرفی‌نین اوکراینا طرفیندن اعلان ائدیلن‌لر ده داخیل اولماقلا بوتون مسیرلرده آتشکسه عمل ائتدیگینی وورغولاییب.
روسیانین خاریجی دؤولت‌لرین و اولوسلار آراسی تشکیلات‌لارین بوتون مثبت اینسانی تشببوس‌لرینی آلقیشلادیغینی و اوپراتیو رئاکسیا وئردیگینی قئید ائدن میزینتسو مارسین 31-ده فرانسا پرزیدنتی امانوئل ماکرون و آلمانیا باش ناظیری اولاف شولتس‌ون، آوریلین 3-ده ایسه تورکیه پرزیدنتی رجب طیب اردوغانین ایسه روسیا پرزیدنتی ولادیمیر پوتین‌دن ایستک‌لری نتیجه‌سینده روسیا طرفی سیویل اها‌لی‌نین و خاریجی وطنداش‌لارین ماریوپل-‌دان بردیانسک شهرینه تخلیه‌سی اوچون بوتون لازیمی شرایطی تامین ائدیب.
میزینتسو آیریجا قیریم و یا زاپوروژیه ایستیقامت‌لری و سئچیلمیش دنیز یولو اوچون لازیمی تدبیرلرین گؤرولدوگونو ده بیان ائدیب.
بونا باخمایا‌راق، بو ایستیقامت‌لرده حاضیرلانان اینسانی یاردیم عملیاتی‌نین سلاح‌لی هوجوم‌لارلا کسیلدیگینی ادعا ائدن میزینتسو تورکیه، فرانسا و آلمانیا رهبرلیگی‌نین تشببوسو ایله باشلادیلان روسیا طرفیندن هرطرف‌لی دستک‌لنن اینسانی یاردیم عملیاتی‌نین کیئو رهبرلیگی طرفیندن کوبودجاسینا گؤز آردی ائدیلدیگینی ایره‌لی سوروب.
تورکیه-نین تشببوسو ایله آوریلین 4-ده سحر ساعات 6:00-دا روسیانین ماریوپل-‌دان سیویل وطنداش‌لارین و خاریجی وطنداش‌لارین خلاص ائدیلمه‌سی اوچون اینسانی دهلیز آچاجاغینی آچیقلایان میزینتسو عینی زاماندا، حربی عملیاتدا ایشتیراک ائدن گمی‌لرین تخلیه‌یه داخیل اولان گمی‌لرین اولوسلار آراسی دنیز حقوقو نورما‌لارینا اویغون اولا‌راق بردیانسک لیمانینا گیریش-چیخیشینی تامین ائتمه‌یه حاضیر اولدوغونو بیلدیریب.
بو اینسانی عملیاتین اوغورونون یالنیز اوکراینا طرفیندن آسیلی اولدوغونو قئید ائدن میزینتسو دئییب کی، بؤلگه‌ده‌کی میللتچی بیرلشمه‌لره مخصوص سلاح‌لی قوه‌لری اصلینده کیئوه باغلی اولمادیغی اوچون اعلان ائدیلمیش اینسانی دهلیزلری دایم بومبالاییر.
اوکراینا طرفی‌نین مولکی شخص‌لرین تخلیه‌‌سی ایله باغلی اوزرینه گؤتوردوگو عهده ‌لیک‌لری یئرینه یئتیرمه‌دیگینی اساس گتیرن میزینتسو "اینسانی کوریدور یاراتما و وطنداش‌لاری ماریوپل ایستیقامتینده تخلیه ائتمه عملیاتی زامانی اوکراینا حاکمیتی‌نین آتشکسی تامین ائتمک اوزره عهده ‌لیک‌لرینی جدی شکیلده یئرینه یئتیرمه‌سینی تامین ائتمک اوچون تورک همکارلاریمیزین دستکینه اعتیماد ائدیریک" دئییب.
